google/wiki40b huggingface dataset:
Ali Baba (film)

Innspillingsfakta

Filmen ble spilt inn fra slutten av juli til begynnelsen av september 1937.

Fakta om filmen

Arbeidstittelen til denne filmen var His Arabian Nights. 
Ifølge en artikkel i The Hollywood Reporter introduserte Ali Baba (sammen med Heidi) en ny tintingsprosess, som hadde vært under utvikling de seneste ti månedene. Prosessen inneholdt en kombinasjon av fargetonene sepia, ravgul og kobber for dagscener samt blått, oransje og kobber for kveldsscener.
Ifølge nyhetsoppslag og opplysninger fra Twentieth Century-Fox Records of the Legal Department ved UCLA Theater Arts Library omkom rekvisitør Philo Goodfriend og gripen Harry Harsha  27. august 1937 da det opphengte «magiske teppet», som veide om lag 1500 pund, falt ned på dem under en prøve. Goodfriend hadde operert den elektriske heisen og Harsha opererte teppets bevegelser. J. D. Bowman, som styrte teppets gynging, og Nick DeGenner, som red på teppet, ble også skadet. En coroner's jury fastlo at ulykken var utilsiktet og fant ingen som kunne lastes for den. Ulykken forsinket ferdigstillelsen av filmen, som var planlagt til 28. august.
Forfatteren Andreas F. Michael saksøkte Cantor and Twentieth Century-Fox og forlangte $1.025.000 i skadeserstatning. Han hevdet at filmen var plagiert fra materiale som han hadde sendt inn til selskapet i 1936. Ifølge opplysninger i juridiske dokumenter vant Twentieth Century-Fox saken i 1939.
Gene Fowler innrømmet i korrespondanse vedrørende plagiantanklagen at historien vokste fram fra idéen om å skrive en New Deal-komedie av liknende type som A Connecticut Yankee og at han trodde at det var Eddie Cantor som kom med idéen om scenen med landstrykerne i begynnelsen av filmen.
Ifølge en artikkel i New York Times og pressemappen til filmen kostet den mer enn én million dollar å produsere. Sistnevnte oppgir også at settet med «Gamle Bagdad» ble oppført på en 100 mål stor tomt.
C More Entertainment

Historie

C More Entertainment har sin bakgrunn i kanalen Filmnet, som i 1997 fikk navnet Canal+ da den ble kjøpt opp av det franske selskapet Canal+ Groupe. I 2003 fikk kanalgruppen navnet C More Entertainment (men fortsatte å benytte varemerket Canal+ på lisens). C More Entertainment ble solgt til SBS Broadcasting Group 9. februar 2005, og videre til TV4-Gruppen 16. juni 2008. I mai 2010 kjøpte Telenor 35 prosent av aksjene for 787 millioner kroner. Telenor solgte seg ut igjen juni 2014, og Bonnier er i dag eneeier av selskapet. Selskapet vokste seg i stort på rettighetene til Premier League som de hadde fra 1996/1997-sesongen til 2009/2010-sesongen, men tapte deretter disse til rettighetsselskapet Medge Consulting som videresolgte rettighetene i Norge til TV 2. I juni 2011 ble det klart at selskapet hadde kjøpt rettighetene til seks av åtte tippeligakamper fra 2013 til 2016 uten budrunde, noe som fikk stort oppmerksomhet i media.
Ingeborg Schübeler Gillebo

Bakgrunn

Hun er utdannet ved Norges musikkhøgskole og Operaakademiet i København. Hun vant Toneprisen i 2007, og gjorde sin operadebut på Det Kongelige Teater i København i 2010 som Margret i Wozzeck. Kort tid etter gjorde hun sin debut på Den Norske Opera som Cherubino i Figaros bryllup, og har siden opptrådt ved en rekke ledende operahus og festivaler, som Metropolitan Opera i New York, Oper Zürich, Theater an der Wien, Theater Kiel, Festival d'Aix en Provence, Flanders Festival Antwerp og Drottningholms-festivalen i Stockholm.
Hun er en etterspurt konsertsanger og blant høydepunkter kan nevnes en konsert til ære for Plácido Domingo i Amsterdam, opptreden på den årlig Richard Tucker-gallaen i Carnegie Hall i New York, Mozarts C-moll messe med Orchestre de Chambre de Paris og en konsertant fremføring av Wagners opera Parsifal med City of Birmingham Symphony Orchestra.
I august 2011 vant hun 2.-plass i Dronning Sonja Internasjonale Musikkonkurranse, og i juni 2015 representerte hun Norge i verdens største sangkonkurranse; BBC Cardiff Singer of the World. I 2015 ble hun tildelt Tom Wilhelmsens opera- og ballettpris etter Dronning Sonja-konkurransen.
Ingeborg Gillebo har samarbeidet med prominente dirigenter som Christian Badea, Fabio Biondi, Michael Boder, Daniele Callegari, Jonathan Darlington, John Helmer Fiore, James Levine, Marc Minkowski, Henrik Nánási, Andris Nelsons, Sir Robert Norrington, George Petrou og Emmanuel Villaume.
Rollandsoksen

Rollandsoksen, eller Rollandsfjellet, er et fjell som ligger i Åsane i Bergen. På toppen er det utsikt ned i Åsane, mot Askøy og byfjorden. Det er flere stier opp til fjellet, og den som benyttes mest starter ved Bruskedalsreset. Fra toppen er det mulig for å gå blant annet til Vikinghytten.
Konnerud skole

Historie

Grev Wedel Jarlsberg fikk bygd Konnerud skole i 1747. Han eide Konnerudverket og ønsket at gruvearbeidernes barn skulle få skolegang. Skolens første lærer var Rasmus Hansen. På 1800-tallet var det dårlige tider og skolehuset forfalt. Læreren kortet ned på undervisningstiden fordi han fikk så dårlig betalt.
I 1887 ble den gamle skolestua, med smårutete vinduer, påbygget i sveitserstil. Det ble bygget to klasserom, ett i hver etasje, og leilighet for lærerne i andre enden. I 1899 ble det ansatt en kvinnelig lærer. I klasserommene var nederste del av vinduene malt hvite, da kunne ikke barna se ut og bli forstyrret i undervisningen. Om vinteren ble klasserommene oppvarmet med vedfyring.
En høstkveld i 1933 brant skolen. Etter ferien i 1934 stod en ny skole ferdig. Den hadde fire klasserom, sløydsal og skolekjøkken. Det ble slutt på vedfyringen, da den nye skolen hadde sentralfyringsanlegg. Etter andre verdenskrig var det stor tilflyttinge til Konnerud, og skolen ble for liten. I 1954 fikk skolen sitt første tilbygg med fire nye klasserom. I 1964 måtte skolen igjen påbygges, og fikk seks nye klasserom og spesialrom.
Fra 1974 til 1983 gikk elevene på Konnerud skole fra 1.–9. klasse. I mange år var den Buskeruds største skole, og i skoleåret 1982/83 hadde skolen 750 elever. I 1998 ble skolen ombygget og fikk nytt tilbygg med spesialrom.
I mars 2005 ble det nye skolebygget innviet.
Kriminalnoveller

Kriminalnovellens historie

Kriminalnovellen så sitt lys for første gang i 1841 med Edgar Allan Poes historie Mordene i Rue Morgue. Poe gav også ut to historier til med amatørdetektiven C. August Dupin. 
Åtte år etter at Mordene i Rue Morgue ble utgitt døde Poe, bare 40 år gammel, og det kom ingen ny kriminalnovelle som er verd å snakke om før legen Arthur Conan Doyle gav ut sin første kriminalnovelle om hans berømte detektiv Sherlock Holmes. Den første novellen av i alt 56 noveller om Holmes var Skandale i Böhmen som ble trykket i Strand Magazine i 1888. Sherlock Holmes-historiene tok av som ild i tørt gress. Men i 1893 bestemte Doyle seg for å ta sin detektiv av dage, fordi Doyle fryktet at Holmes ville overskygge hans øvrige ambisjoner.
Tomrommet etter Holmes' død var imidlertid stor hos folk, og selv om mange prøvde å fylle det var det ingen som klarte det i samme grad som Doyle. Det varte dog ikke lenge før Doyle fikk et tilbud han ikke kunne si nei til, og dermed ble det enda flere historier om Holmes og Watson.

Årene før og etter andre verdenskrig

Før andre verdenskrig var kriminalnovellen nesten like viktig som kriminalromanene. Det var mange viktige kriminalforfattere som i store deler av sine karrierer skrev noveller, som G.K. Chestertons mange noveller om presten Fader Brown som løste mysterier. Agatha Christie har skrevet over 50 kriminalnoveller om Hercule Poirot og en del om miss Marple, som ble lansert i novelleform i 1928.
Dorothy L. Sayers gav også ut en betydelig mengde noveller om Lord Peter Wimsey, og John Dickson Carr skrev også en god del noveller. Noe av dem var om Gideon Fell mens andre var om Oberst March, hvor sistnevnte kun opptrer i novelleform. Carr skrev også noveller uten detektiver, som den skumle Blind Hette som er et «lukket rom-mysterium».
Årene etter andre verdenskrig dukket det opp en tøffere sjanger, «hardkokt krim», hvor forfattere som Raymond Chandler og Dashiell Hammett bidro.
Det dukket også opp kriminalmagasiner som inneholdt kriminalnoveller. Disse magasinene var blant annet Ellery Queen's Mystery Magazine og Alfred Hitchcock's Mystery Magazine. Mannfolkmagasinet Playboy utgav også en del av Roald Dahls særegne noveller.
Haining

Haining (kinesisk: 海宁; pinyin: Hǎiníng - fra hai «hav» + ning «roe [roe ned]») er et byfylke i provinsen Zhejiang i Folkerepublikken Kina. Det ligger i byprefekturet Jiaxing.
Befolkningen var på 638 953 innbyggere i 1999.
Fylket ligger inntil elven Qiantang i sør, og det besøkes gjerne av folk som vil se den dramatiske tidevannsbølgen som under visse springfloder skyller opp elven. Hangzhoubukten, som elven munner ut i, er slik beliggende og utformet at tidevannsflommen raser oppover elven med tidevannsbølger som i nedre løp kan være mellom 1,5 til 4,6 meter høye.
Haining er ellers kjent for sin lærindustri.
Nikolaikirken i Hamburg

Nikolaikirken i Hamburg er en av bystaten Hamburgs fire lutherske «hovedkirker», og er viet til Nikolas av Myra. Dagens Nikolaikirke ble bygget i 1962 og ligger i bydelen Harvestehude. Det har eksistert to tidligere kirker ved samme navn, som lå ved Hopfenmarkt sentralt i gamlebyen. Den eldste Nikolaikirken var fra 1195. Etter en stor brann i 1842 ble kirken revet i perioden 1843–1844 og bygget opp på nytt fra 1846. Den nye Nikolaikirken ble innviet i 1863 og det 147,3 meter høye kirketårnet ble ferdigstilt i 1874. Kirken var dermed frem til 1877 den høyeste bygningen i verden, da Katedralen i Rouen overtok rekorden. Den nye Nikolaikirken ble ødelagt under britiske bombeangrep i 1943 og er bevart som ruin og minnesmerke. Denne kirkeruinen er fortsatt et landemerke i Hamburgs bykjerne.
Ivar Loe Bjørnstad

Karriere

Bjørnstad studerte jazz ved Norges musikkhøgskole i Oslo sammen med Hedvig Mollestad Thomassen og Even Helte Hermansen (gitarist i Bushman's Revenge). Med en opprinnelse som en rockemusiker, nevner han også gitaristen Bill Frisell som en av sine inspirasjonskilder, ledsaget av de store norske trommeslagere Audun Kleive og Per Oddvar Johansen. Han er bosatt i Oslo, og har siden årtusenskiftet spilt i utallige band og ulike konstellasjoner innen en rekke sjangere. Han har samarbeidet med artister som Bjørn Kjellemyr, Jon Eberson, Karl Seglem, Ken Stringfellowcurrently, og for tiden (2013) spiller han i bandene Hedvig Mollestad Trio, Hilde Marie Kjersem Band og Cakewalk. Debyalbumet Shoot!  av Hedvig Mollestad Trio ble spilt inn live i studio med bare et par mindre overdubs.
Mesterligaen i håndball for menn

Mesterligaen i håndball for menn er den største og gjeveste av europacupene i håndball. Turneringen er for vinnerne av ligaene, samt de andre lagene med best resultater.
Turneringen arrangeres av det europeiske håndballforbundet (EHF) og har blitt avholdt siden 1993/94-sesongen. Den erstattet da den tidligere serievinnercupen som var arrangert fra 1956.
Flest seire har Barcelona med åtte Mesterligatroféer.
Plakett

Plakett er en liten, gjerne firkantet metallplate med en billedlig framstilling i relieff, som en form for medalje.
Plaketten som kunstform ble flittig benyttet i renessansen. Til plaketter kan benyttes forskjellig slags metall, ofte bronse, som enten støpes, preges eller graveres. Som oftest har plaketter, i motsetning til medaljer, motiv bare på den ene siden (avers).
Plaketter kan benyttes til belønning, på samme måte som medaljer. I Norge finnes siden 1978 en statlig plakett for redningsdåd til sjøs.
Christian Kern

Bakgrunn

Christian Kerns mor var sekretær og hans far elektroingeniør. Kern studerte kommunikasjonsvitenskap ved universitetet i Wien og tok senere lederutdannelse i St. Gallen i Sveits.  
Kern har arbeidet som journalist i næringslivsorganet Option, og ved kanslerkontoret under den sosialdemokratiske kansler Franz Vranitzky. Han var pressetalsmann for den sosialdemokratiske gruppeleder i Østerrikes parlament.  
Hans karriere i næringslivet begynte da han i 1997 gikk til den østerrikske energiprodusenten Verbund AG, og til sist ble innvalgt i styret. Kern ble 7. juni 2010 valgt som leder av styret i det østerrikske jernbaneselskapet ÖBB-Holding AG. Han ble i 2014 også styreleder i Det europeiske jernbaneforbundet, en forening for jernbaneselskaper og jernbaneinfrastrukturselskaper.

Forbundskansler

Christian Kern ble 12. mai 2016 lansert som ny østerriksk forbundskansler etter den avgåtte Werner Faymann. Kern ble 17. mai 2016 tatt i ed som ny kansler. 
Kern har tre sønner med sin første hustru Karin Wessely, og en datter med sin andre og nåværende hustru Evelyn Steinberger-Kern.
Pokal

En pokal er et høyt drikkebeger med stett, og brukes gjerne som trofé i konkurranser eller som hedersbevisninger. I håndverkslaug hørte pokaler til de laugsgjenstander som det knyttet seg seremonier til.
Det engelske ordet for pokal, cup, brukes gjerne om idrettskonkurranser.
Pokal av glass ble brukt som drikkebeger ved festligheter hos bl.a. borgerskapet i Norge på 1600- og 1700-tallene.. Med inngravert skrift og andre dekorasjoner er glasspokaler også senere brukt av mange som gaver ved spesielle anledninger.
FA-cupen 1902/03

FA-cupen 1902/03 var den 32. sesongen av den engelske FA-cupen. Finalen, som ble spilt 18. april 1903, ble spilte mellom Bury og Derby County. Bury vant 6–0 og til dags dato er det den største seieren i en FA-cupfinale.
Pro Patria

Pro Patria er et militærfaglig magasin som eies og utgis av Norske Reserveoffiserers Forbund (NROF). I tillegg til å være et tidsskrift som sendes bredt ut og som finnes i løssalg, er Pro Patria medlemsblad for NROF.
Pro Patria er et upolitisk magasin.  Magasinets virksomhetsidé er å bringe leserne et godt utvalg av informasjon om Forsvarets utvikling og rammefaktorer, og koble dette sammen med spennende reportasjer fra Forsvaret. I tillegg er det reportasjer fra NROFs egne aktiviteter. Pro Patria skal stimulere til økt kunnskap og engasjement innenfor tidsskriftets fagområde.
Magasinet skal bidra til at leserne holder seg orientert om forsvarsspørsmål. Pro Patria har en betydelig informasjonseffekt og ønsket innflytelse på målgruppen og bidrar til en velfundert forsvarsdebatt. Det gis ut fem nummer pr år.
Navnet «Pro Patria» er latin og betyr «for fedrelandet».
Pro Patria blir distribuert til alle medlemmer av NROF, samt representanter på Stortinget og i Forsvaret, ansatte i statsforvaltningen og det blir solgt gjennom Narvesen. Bladet utgis i ca 7500 eksemplarer fem ganger i året.
Heteropalpini

Utseende

Små til middelsstorew (8-20 millimeter) trebukker.

Levevis

Som andre trebukker lever larvene av de fleste artene i død ved. De voksne billene er oftest nattaktive.

Utbredelse

Gruppen er utbredt i den nordlige delen av Sør-Amerika.
Verkhojansk

Verkhojansk (russisk: Верхоя́нск) er en by i republikken Sakha i Russland. Den ligger ved elva Jana, nær polarsirkelen, rundt 650 km nord-nordøst for Jakutsk. Innbyggertall: 1 434 (folketelling 2002). Byen var dermed den tredje minste byen i Russland, kun større enn Magas og Tsjekalin.

Historie

En kosakk-bosetning ble grunnlagt i 1638, 90 km sørvest for dagens by. I 1775 ble den flyttet til venstre bredd av elva Jana, for å gjøre skatteinnkreving enklere. Den fikk bystatus i 1817. Mellom 1860-tallet og 1917 ble byen brukt som et politisk eksilsted.

Næringsliv og transport

Verkhojansk har en elvehavn, en flyplass, et depot for pelser, og er senter for et reindriftsområde.
Mesjek

Mesjek er et navn av hebraisk opprinnelse. I bibelens gamle testamente forekommer det både som et mannsnavn og som et stedsnavn.

Stedsnavn

I Esekiels bok, kapittel 39 er Mesjek et stedsnavn:
«Du, Menneskesøn, Profeter mod Gog og sig: Så siger den Herre: HERREN. Se, Jeg kommer over dig, Gog, Fyrste over Rosj, Mesjek og Tubal!.»
I Salmenes bok brukes også Mesjek som navnet på et sted:
«Ve mig, at jeg må leve som fremmed i Mesjek, bo iblandt Kedars Telte!»

Personnavn

I andre deler av det gamle testamente er Mesjek navnet på en av sønnene til Jafet;  blant annet Første Mosebok 10:2.
En annen Mesjek er nevnt i Første Krønikebok 1:17, som en av sønnene til Aram.
Medaljen for seier over Tyskland

Medaljen for seier over Tyskland i Den store fedrelandskrigen (russisk: Медаль «За Победу над Германией в Великой Отечественной войне 1941—1945 гг.») er en sovjetisk militær medalje, innstiftet 9. mai 1945 til minne om Sovjetunionens seier over Tyskland i andre verdenskrig. Medaljen ble tildelt enhver som deltok i krigen. Den ble tildelt i stort antall.

Utforming

Medaljen for seier over Tyskland er i messing og er rund med en diameter på 32 mm. Advers har portrett av Stalin iført uniform som marskalk av Sovjetunionen omgitt av «НАШЕ ДЕЛО ПРАВОЕ» (vår sak er rettferdig) i en bue over og «МЫ ПОБЕДИЛИ» (vi har seiret) under. Reversen har omskriften «ЗА ПОБЕДУ НАД ГЕРМАНИЕЙ», som betyr for seier over Tyskland, med «В ВЕЛИКОЙ ОТЕЧЕСТВЕННОЙ ВОЙНЕ 1941—1945 ГГ», som betyr den store fedrelandskrigen 1941—1945, i midten. Nederst er det en femtagget stjerne.
Medaljen er opphengt i et bånd med tre svarte og to oransje striper, fargene fra Sankt Georgsordenens bånd.

Tildeling

Medaljen ble tildelt tjenestegjørende i hæren, marine og luftvåpen, samt NKVD.
Medaljen for seier over Tyskland ble også tildelt 48 nordmenn, blant dem Ernst Ullring og Asbjørn Sunde.
Guan Yu

Dynasty Warriors (spill)

Guan Yu er også en spillbar figur i Dynasty Warriors-serien av Koei, hvor hans valgte våpen er en guandao.
OMIM

Mendelsk arv hos mennesket-prosjektet (Mendelian Inheritance in Man, MIM) er en database som katalogiserer alle de kjente sykdommene som har en genetisk komponent, og – når det er mulig – lenker dem til relevante gener i det menneskelige genom. MIM gir referanser for videre forskning og verktøy for genomisk analyse av et katalogisert gen.

Versjoner

Basen er tilgjengelig som en bok oppkalt etter prosjektet, og denne finnes nå i sin 12. utgave. Den elektroniske versjonen heter Online Mendelian Inheritance in Man (OMIM), som kan nås gjennom Entrez databasens søk hos National Library of Medicine og er en del av NCBIs utdannings-prosjekt.

Innsamlingsprosessen

Informasjonen i denne databasen ble samlet inn og behandlet under ledelse av dr. Victor A. McKusick ved Johns Hopkins University, assistert av en gruppe av vitenskapelige forfattere og redaktører. Relevante artikler er identifisert, diskutert og registrert i MIM-databasen.
Jumex

Jumex er et meksikansk jus- og nektarmerke. Det eies av Grupo Jumex, som holder til i Ecatepec i delstaten México. Selskapet blei grunnlagt 27. april 1961 under navnet 
Empacadora de Frutas y Jugos, S.A., med merkenavnet Frugo.
I tillegg til Mexico distribueres Jumex også i USA og i Mellom-Amerika.
Navnet er en sammensetning av orda jugo «jus» og Mexico.
Svømming under Sentralamerikanske og karibiske leker 1993

Svømming under Sentralamerikanske og karibiske leker 1993. Svømming var en av flere sporter i de syttende sentralamerikanske og karibiske leker som ble arrangert i Ponce på Puerto Rico i perioden 19. til 30. november 1993. Det var syttende gangen som svømming var med i de sentralamerikanske og karibiske leker. Det var trettito øvelser, seksten for kvinner og seksten for menn. Cuba ble beste nasjon med sytten gullmedaljer foran Venezuela med fem.
Reuschhalvøya

Reuschhalvøya er ei stor halvøy som skjærer seg vestover mellom Bjørnfjorden og Smeerenburgfjorden i nordøst, Sørgattet i nordvest og Magdalenefjorden i sørvest, i Albert I Land på nordvestre Spitsbergen, Svalbard. Halvøya er kupert med fjell og isbreer. Den avgrenses av Smeerenburgbreen i øst. I vest utgjør Knattodden og Bluffodden halvøyas nes.
Området er en del av Nordvest-Spitsbergen nasjonalpark. Det ble kartlagt under Den norske nordhavsexpedition 1876–78, hvor professor Georg Ossian Sars var med. Det er (fra nord mot vest) en tidligere britisk hvalfangststasjon fra 1600-tallet i Scheibukta, og rester av norske fangstanlegg ved Bluffodden, Bjørnhamna og Knattodden. Området er oppkalt etter den norske geologen Hans Henrik Reusch (1852-1922).
Ganderbal (distrikt)

Demografi

Ved folketellingen i 2011 var det 297 003 innbyggere i distriktet, mot 217 907 i 2001. Den urbane befolkningen utgjør 15,76 % av befolkningen.
Barn i alderen 0 til 6 år utgjorde 17,02 % i 2011. Antallet jenter i den alderen per tusen gutter var 863.
Fylkesvei 3924

Fylkesvei 3924 er en kort forbindelsesvei mellom riksvei 9 og fylkesvei 454 på Skarpengland i Vennesla kommune. Veien er 124 meter lang.
Frem til 2019 hadde veien betegnelsen Fylkesvei 71.
Kristina Elez

Klubb

Elez startet sin profesjonelle karriere i 2007 i klubben Podravka Vegeta. Der spilte hun to sesonger før hun flyttet til Slovenia og klubben Krim i 2009. Oppholdet i Slovenia ble kortvarig og hun signerte kort tid etter for den franske klubben Metz, der hun vant to seriemesterskap. Den 12. september 2011 var Elez tilbake i den slovenske klubben hun forlot to år tidligere.

Landslag

Hun deltok i Håndball-EM 2008 for kvinner, der Kroatia endte på 6.-plass. Elez var blant de 10 beste målscorerne i turneringen, sammen med landslagskollegaene Dijana Golubić og Andrea Penezić.
Fossanåsen Senter

Fossanåsen Senter AS var tidligere et norsk senter for rusavhengige beliggende i Rollag kommune, Buskerud. Fossanåsen Senter AS ble etablert i 2007.
Stedet er i dag hotell og serveringssted, og drives av Fossanåsen Eiendom AS
Det hadde 31 plasser for avrusning samt behandling.
Tilbudet inkluderte dessuten par, mødre samt fengselsinnsatte som har rusproblemer.
Fossanåsen Senter AS var spesialister på rusavhengige som har psykologiske tilleggslidelser.
Audhild Lønne (daglig leder) og Rita Lund er initiativtakere til Fossanåsen Senter AS.
Borge arbeidsskole

Borge arbeidsskole var en fagskole som lå i  Borge kommune i Lofoten i Nordland. Skolen ga opplæring i møbelsnekring. Den ble startet på Alstad i daværende Borge kommune i 1920 av Julius Adolfsen.  
I 1939 var skolen en av 13 faste arbeidsskoler for menn som ga 6–7 måneders kurs. Fra 1945 overtok broren til Julius, Magnus Adolfsen, som skolens rektor, og i 1959-60 var den en av 12 arbeids- og heimeyrkesskoler for menn. 
Skolen flyttet til Leknes, ble kommunal og fikk navnet Vestvågøy yrkesskole i 1965.
I forbindelse med innføringen av videregående skoler vedtok Nordland fylkesting i 1968 at Borge arbeidsskole skulle bli en filial under Hadsel yrkesskole innen utgangen av 1970. Fra 1970 ble skolen innlemmet i Vestvågøy videregående skole på Leknes som snekkerlinja. Snekkerlinja ble da en del av den treårige utdanninga i byggfag. 
I 1973 overtok sønnen til Magnus Adolfsen, Johan Adolfsen, ledelsen av snekkerlinja og ledet denne frem til han gikk av med pensjon på slutten av 1990-årene.
Hesperopsis

Utseende

Nokså små (vingespenn 20-25 millimeter), mørkt gråbrunt spraglete smygere. De kan ha noen bittesmå, hvite flekker men ellers ingen påfallende tegninger. Larvene er nakne og blekgrønne, som bladene på plantene de lever på.

Levevis

Artene lever i halvørken og annen tørr buskmark. Larvene utvikler seg på busker i slekten Atriplex (meldefamilien).

Utbredelse

Artene er utbredt i det sørvestlige USA og Mexico.
Leieboeren

Handling

Trelkovsky er en mann som flytter inn i en leilighet hvor den tidligere leieboeren – en ung kvinne – begikk selvmord. Han begynner etterhvert å tro at de andre leieboerne er ute etter å ta livet etter ham og identifiserer seg gradvis mer og mer med den tidligere leieboeren.

Om filmen

Leieboeren kan sees på som et drama der hovedpersonen driver selvutslettende forsøk på å passe inn, samt naboskapets tyranni som langsomt bryter personligheten ned, og derved driver frem hallusinasjonene og paranoiaen.

Anmelderne

Den ble godt mottatt av anmelderne, noe som gjenspeiles i at den har fått 90 % på Rotten Tomatoes. Den amerikanske filmkritikeren Roger Ebert gav den bare 1 av 4 stjerner, mens Leonard Maltin gav den så mye som 3.5 av 4.
Dagbladet gav den terningkast fire, mens VG gav den tre.

Priser

Filmen ble nominert til Gullpalmen ved Filmfestivalen i Cannes i 1976.
Finpapir

Finpapir er trykk- og skrivepapir basert hovedsakelig på kjemiske masser. Normalt er innholdet av mekaniske masser under 10 % og andelen fyllstoff i området 5-25 %.

Produksjon

Finpapir er normalt overflatelimt eller pigmentert med kalsiumkarbonat. Ubestrøket finpair blir oftest kalendrert på papirmaskinen med en kalander.